b'\n_START_ARTICLE_\nMuammar al-Gaddafi\n_START_SECTION_\nLovitura de stat\n_START_PARAGRAPH_\nPe data de 1 septembrie 1969, un grup de tineri ofi\xc8\x9beri condu\xc8\x99i de Gaddafi a dat o lovitur\xc4\x83 de stat (f\xc4\x83r\xc4\x83 v\xc4\x83rsare de s\xc3\xa2nge) pe c\xc3\xa2nd Regele Idris I se afla \xc3\xaen Turcia la tratament medical. Prin\xc8\x9bul mo\xc8\x99tenitor Sayyid Hasan ar-Rida al-Mahdi as-Sanussi, nepotul regelui, a fost destituit \xc8\x99i \xc8\x9binut sub arest la domiciliu. Monarhia a fost abolit\xc4\x83, proclam\xc3\xa2ndu-se \xe2\x80\x9eRepublic\xc4\x83 Arab\xc4\x83 a Libiei\xe2\x80\x9d._NEWLINE_Cunoscut \xc8\x99i pentru \xc3\xaembr\xc4\x83c\xc4\x83mintea sa oarecum excentric\xc4\x83 \xc8\x99i pentru ochelarii de soare pe care \xc3\xaei purta deseori, Gaddafi a dorit s\xc4\x83 devin\xc4\x83 un fel de Che Guevara al erei sale, d\xc3\xa2nd refugiu sau armament elementelor radicale care se declarau anti-occidentale sau anti-imperialiste._NEWLINE_\xc3\x8en 1970 a expulzat practic pe to\xc8\x9bi italienii din Libia._NEWLINE_\xc3\x8en 1995 a expulzat cca 30.000 de palestinieni din Libia, ca reac\xc8\x9bie la acordul semnat dintre OEP \xc8\x99i Israel.\n_START_SECTION_\nSocialism islamic/pan-arabism\n_START_PARAGRAPH_\nGaddafi \xc8\x99i-a bazat noul regim pe o combina\xc8\x9bie de na\xc8\x9bionalism arab, aspecte ale bun\xc4\x83st\xc4\x83rii sociale din societ\xc4\x83\xc8\x9bilor occidentale, \xc8\x99i ceea ce Gaddafi a numit \xe2\x80\x9edemocra\xc8\x9bie popular\xc4\x83\xe2\x80\x9d. Sistemul a fost numit \xe2\x80\x9esocialism islamic\xe2\x80\x9d. A permis \xc3\xaen continuare proprietatea privat\xc4\x83 a micilor \xc3\xaentreprinderi, dar cele mari au fost na\xc8\x9bionalizate (firmele petroliere \xc3\xaen 1971.)_NEWLINE_Dup\xc4\x83 moartea idolului s\xc4\x83u Gamal Abdel Nasser (28 septembrie 1970), Gaddafi a \xc3\xaencercat s\xc4\x83 devin\xc4\x83 liderul ideologic al na\xc8\x9biunilor arabe. \xc3\x8en 1972 a proclamat o \xe2\x80\x9eFedera\xc8\x9bie a Republicilor Arabe\xe2\x80\x9d compus\xc4\x83 din Libia, Egipt, Siria, dar \xc8\x9b\xc4\x83rile nu s-au putut \xc3\xaen\xc8\x9belege la detalii privind federa\xc8\x9bia. \xc3\x8en 1974 a semnat un acord cu liderul tunisian Habib Bourguiba referitor la o uniune \xc3\xaentre cele dou\xc4\x83 \xc8\x9b\xc4\x83ri, dar nici acest acord nu a durat._NEWLINE_Descrierea idealurilor acestei filosofii a f\xc4\x83cut-o \xc3\xaen a\xc8\x99a-numita \xe2\x80\x9eCarte Verde\xe2\x80\x9d, publicat\xc4\x83 \xc3\xaen trei edi\xc8\x9bii \xc3\xaentre 1975 \xc8\x99i 1979._NEWLINE_\xc3\x8en 1977 a desfiin\xc8\x9bat republica \xc8\x99i a instaurat o a\xc8\x99a-numit\xc4\x83 jamahirie (\xc3\xaen lb. arab\xc4\x83: \xe2\x80\x9edomnie a maselor\xe2\x80\x9d)._NEWLINE_\xc3\x8en anii 1980 mai mul\xc8\x9bi disiden\xc8\x9bi libieni din str\xc4\x83in\xc4\x83tate au fost uci\xc8\x99i pentru c\xc4\x83 nu s-au re\xc3\xaentors \xc3\xaen Libia p\xc3\xa2n\xc4\x83 la termenul de 11 iunie, termen impus de autorit\xc4\x83\xc8\x9bile libiene.\n_START_SECTION_\nConflictul cu Ciadul\n_START_PARAGRAPH_\nLibia a ocupat \xc3\xaen 1973 F\xc3\xa2\xc8\x99ia Aouzou pe care o revendica \xc8\x99i Ciadul. \xc3\x8en 1987 trupe ciadiene au reu\xc8\x99it s\xc4\x83 elibereze f\xc3\xa2\xc8\x99ia, iar \xc3\xaen 1994, Curtea Interna\xc8\x9bional\xc4\x83 de Justi\xc8\x9bie a dat c\xc3\xa2\xc8\x99tig de cauz\xc4\x83 Ciadului \xc3\xaen acest conflict.\n_START_SECTION_\nSus\xc8\x9binerea \xe2\x80\x9eorganiza\xc8\x9biilor de eliberare\xe2\x80\x9d\n_START_PARAGRAPH_\nGaddafi a fost un sus\xc8\x9bin\xc4\x83tor fervent al Organiza\xc8\x9biei pentru Eliberarea Palestinei, lucru care a d\xc4\x83unat rela\xc8\x9biilor Libiei cu Egiptul c\xc3\xa2nd Egiptul a c\xc4\x83utat un acord de pace cu Israelul \xc3\xaen 1979._NEWLINE_De asemenea a sus\xc8\x9binut unele organiza\xc8\x9bii de eliberare \xc8\x99i mi\xc8\x99c\xc4\x83ri de rebeli, de exemplu \xc3\xaen Ciad, Sierra Leone, Liberia, Maroc, Iran, Filipine._NEWLINE_C\xc3\xa2nd gruparea \xe2\x80\x9eSeptembrie Negru\xe2\x80\x9d a atacat lotul israelian la Jocurile Olimpice de la M\xc3\xbcnchen \xc3\xaen 1972, omor\xc3\xa2nd 11 atle\xc8\x9bi, Gaddafi a fost considerat unul dintre finan\xc8\x9batorii principali ai grupului.\n_START_SECTION_\nCitat\n_START_PARAGRAPH_\nVezi: M\xc4\x83rturii: Ce le f\xc4\x83cea Muammar Gaddafi amantelor sale, 14 noiembrie 2011, Aura Costache, Adev\xc4\x83rul]\n_START_SECTION_\nMoartea\n_START_PARAGRAPH_\nNevoit s\xc4\x83 se ascund\xc4\x83 de teama revolu\xc8\x9bionarilor, Gaddafi \xc8\x99i-a petrecut ultimele zile din via\xc8\x9b\xc4\x83 \xc3\xaen condi\xc8\x9bii dure._NEWLINE_Pe 20 octombrie 2011 este g\xc4\x83sit \xc8\x99i capturat de c\xc4\x83tre revolu\xc8\x9bionari \xc3\xaen timp ce \xc3\xaencerca s\xc4\x83 fug\xc4\x83 din ora\xc8\x99ul Sirt. A murit \xc3\xaen circumstan\xc8\x9be neelucidate. Curtea Interna\xc8\x9bional\xc4\x83 de Justi\xc8\x9bie a deschis o anchet\xc4\x83 \xc3\xaen privin\xc8\x9ba mor\xc8\x9bii lui Gaddafi, apreciindu-se c\xc4\x83 este vorba despre o crim\xc4\x83 de r\xc4\x83zboi._NEWLINE_Trupul s\xc4\x83u ne\xc3\xaensufle\xc8\x9bit a fost expus publicului \xc8\x99i mii de cona\xc8\x9bionali au venit pentru a se asigura c\xc4\x83 fostul lor lider este mort._NEWLINE_A fost \xc3\xaenhumat \xc3\xaentr-un loc necunoscut.'